Korsvejen – CVLI Danmark
Filmen indledes med en undervisningstime for et par håndfulde teenagere, der skal konfirmeres om en uges tid. Vi er i Tyskland i nutiden, og kirken er en konservativ gren af den katolske kirke – så konservativ, at den beskylder paven for at lukke verdsligheden ind. Præsten har et sympatisk væsen og har de unges tillid. Han fører dem gennem de centrale punkter i det, som firmelsen (konfirmationen) betyder i deres liv. Maria er filmens hovedperson. Hun tager sin tro og sit fromhedsliv meget alvorligt.
Instruktøren Dietrich Brüggemann kommer selv fra en katolsk familie, men han har taget afstand fra sin opvækst og sin tro. Filmen er bygget op i 14 afsnit, der følger de 14 stationer på den katolske korsvej – fra Jesu domfældelse over begivenhederne under vandringen med korset og frem til Golgata. Det er ikke en lignelse, hvor Marias liv skal belyse Jesu vandring med korset – det er nærmere modsat. Marias liv i de par uger, filmen skildrer, belyses af det, der skete med Jesus undervejs til sin død. Det er en stærk og hjerteskærende film, hvor vi får stor medlidenhed med den stakkels pige.
Hvert af de 14 afsnit er optaget uden klip og med et kamera, som i de fleste tilfælde står helt stille og ikke zoomer. Enkelte gange bevæger kameraet sig og følger en eller flere personer, eller der foretages lidt panoreringer. Virkningen af det stationære kamera er meget stærk, fordi manuskript og skuespil er så gennemført godt. Der er stort set ikke en finger at sætte på det filmtekniske.
« Unbroken Wild »